《二月三日杨芝田招同易农饮，和易农二首 其二》
清代·钱陆灿

残梅邀赏趁新晴，百罚深杯诗不成。金谷行厨今日事，玄亭载酒古人情。

青山来往陶潜县，芳草荣枯季子城。夜雨紞紞和戍鼓，并催花落恨难平。

作者简介：（1612—1698）江南常熟人，字尔韬，号湘灵，又号圆沙。钱谦益族子。顺治十四年举人。以奏销案黜革。好藏书，教授常州、扬州、金陵间，从游甚众，以一穷老书生为东南文坛领袖。晚年居溪山北麓，老屋三间，临街诵读，声如金石。有《调运斋诗文随刻》。又从钱谦益《列朝诗集》辑出《小传》别行，并有所是正。